b'\n_START_ARTICLE_\nPuerto Rikas\n_START_SECTION_\nIstorija\n_START_PARAGRAPH_\nKai europie\xc4\x8diai pirm\xc4\x85 kart\xc4\x85 atvyko \xc4\xaf Puerto Rik\xc4\x85, saloje gyveno tain\xc5\xb3 genties ind\xc4\x97nai. Ta\xc3\xadnai sal\xc4\x85 vadino \xe2\x80\x9eBorinqu\xc3\xa9n\xe2\x80\x9c._NEWLINE_Pirmas europie\xc4\x8di\xc5\xb3 kontaktas su vietos gyventojais \xc4\xafvyko 1493 m. lapkri\xc4\x8dio 19 d. dien\xc4\x85, Kristupo Kolumbo antros kelion\xc4\x97s \xc4\xaf Antil\xc5\xb3 salas metu. I\xc5\xa1 prad\xc5\xbei\xc5\xb3 sala buvo pavadinta San Juan Bautista sala, \xc5\xa1v. Jono Krik\xc5\xa1tytojo garbei, bet laikui b\xc4\x97gant salai prilipo Puerto Rico (isp. \xe2\x80\x9eTurtingas uostas\xe2\x80\x9c) vardas; tuo tarpu San Juan (San Chuanas) liko salos did\xc5\xbeiausio miesto ir sostin\xc4\x97s pavadinimas._NEWLINE_Ispan\xc5\xb3 konkistadoras Juan Ponce de Le\xc3\xb3n tapo pirmuoju Puerto Riko gubernatoriumi, kuris u\xc5\xbe\xc4\x97m\xc4\x97 savo post\xc4\x85. Fakti\xc5\xa1kai pirmasis paskirtasis gubernatorius buvo Vicente Y\xc3\xa1\xc3\xb1ez Pinz\xc3\xb3n, bet jis taip ir neatvyko \xc4\xaf sal\xc4\x85._NEWLINE_Sala buvo greitai kolonizuota ir tapo svarbi Ispanijos imperijos citadele Karib\xc5\xb3 j\xc5\xabroje. Bet XVII ir XVIII am\xc5\xbei\xc5\xb3 ispan\xc5\xb3 kolonist\xc5\xb3 \xc5\xbevilgsniai nukrypo \xc4\xaf \xc5\xbeemynines teritorijas, taip sala ir nuskurdo._NEWLINE_Ispanija buvo suinteresuota apsaugoti sal\xc4\x85 nuo savo europieti\xc5\xa1k\xc5\xb3 prie\xc5\xa1\xc5\xb3, per \xc5\xa1imtme\xc4\x8dius sala buvo smarkiai fortifikuota. Kad San Juan uostas b\xc5\xabt\xc5\xb3 apsaugotas, buvo pastatytos La Fortaleza, El Castillo San Felipe del Morro ir Fort San Cristobal tvirtov\xc4\x97s. Pranc\xc5\xabzai, olandai ir anglai ne kart\xc4\x85 band\xc4\x97 u\xc5\xbegrobti Puerto Rik\xc4\x85, bet nesugeb\xc4\x97davo ilgai i\xc5\xa1laikyti okupuotos salos._NEWLINE_2012 m. lapkri\xc4\x8dio 6 d. vykusiame referendume Puerto Riko gyventojai nusprend\xc4\x97 neskelbt nepriklausomyb\xc4\x97s ir tapti 51-\xc4\x85ja JAV valstija. U\xc5\xbe tai balsavo 61,69%, nor\xc4\x85 nekeisti esamos pad\xc4\x97ties i\xc5\xa1rei\xc5\xa1k\xc4\x97 32,97% rink\xc4\x97j\xc5\xb3, o u\xc5\xbe nepriklausomyb\xc4\x99 pasisak\xc4\x97 vos 5,34% balsavusi\xc5\xb3j\xc5\xb3. Rink\xc4\x97j\xc5\xb3 aktyvumas buvo 81,33%.\n_START_SECTION_\nPolitin\xc4\x97 sistema\n_START_PARAGRAPH_\nPuerto Riko valstyb\xc4\x97s galva \xe2\x80\x93 JAV prezidentas. Vykdom\xc4\x85j\xc4\x85 vald\xc5\xbei\xc4\x85 sudaro vyriausyb\xc4\x97, vadovaujama gubernatoriaus, o \xc4\xafstatym\xc5\xb3 leid\xc5\xbeiam\xc4\x85j\xc4\x85 vald\xc5\xbei\xc4\x85 sudaro dviej\xc5\xb3 r\xc5\xabm\xc5\xb3 parlamentas, sudarytas i\xc5\xa1 senato ir atstov\xc5\xb3 r\xc5\xabm\xc5\xb3. Puerto Rikas turi vien\xc4\x85 atstov\xc4\x85 JAV Kongrese, kuris neturi balso teis\xc4\x97s.\n_START_SECTION_\nAdministracinis suskirstymas\n_START_PARAGRAPH_\nKadangi Sandrauga suvienyta su JAV, Puerto Rikas neturi joki\xc5\xb3 pirmo lygio administracini\xc5\xb3 vienet\xc5\xb3, kaip yra apspr\xc4\x99sta JAV Vyriausyb\xc4\x97s. Puerto Rikas yra suskirstytas \xc4\xaf 78 savivaldas, kiekviena savivalda turi savo mer\xc4\x85 ir savivaldos \xc4\xafstatym\xc5\xb3 leid\xc5\xbeiam\xc4\x85j\xc4\xaf organ\xc4\x85, kuris yra renkamas ketveri\xc5\xb3 met\xc5\xb3 kadencijai.\n_START_SECTION_\nGeografija\n_START_PARAGRAPH_\nPuerto Rikas yra ma\xc5\xbeiausia Did\xc5\xbei\xc5\xb3j\xc5\xb3 Antil\xc5\xb3 salyno dalis, taip pat pagrindin\xc4\x97 Puerto Riko sala su ma\xc5\xbeesn\xc4\x97mis salomis, tokiomis kaip Vjekesas, Kulebra, Mona, Dese\xc4\x8deo ir Kacha de Muertos. I\xc5\xa1 trij\xc5\xb3 paskutini\xc5\xb3 sal\xc5\xb3 tik Vjekese ir Kulebroje gyvenama i\xc5\xa1tisus metus. Monos saloje negyvenama i\xc5\xa1tisus metus, i\xc5\xa1skyrus Puerto Riko Gamtini\xc5\xb3 i\xc5\xa1tekli\xc5\xb3 departamento tarnautojus. Pageidaujantys gali aplankyti sal\xc4\x85 ir pakeliauti po sal\xc4\x85 p\xc4\x97s\xc4\x8diomis, gav\xc4\x99 reikiamus dokumentus._NEWLINE_Puerto Riko salos centrin\xc4\x97 dalis kalnuota \xe2\x80\x93 ja driekiasi Centrin\xc4\x97 Kordiljera (La Cordillera Central), kurios auk\xc5\xa1\xc4\x8diausia vieta yra Puntos kalnas (Cerro de Punta, 1338 m). Kita svarbi vir\xc5\xa1ukaln\xc4\x97 yra El Yunque, kuri\xc4\x85 supa El Junk\xc4\x97s nacionalinis mi\xc5\xa1kas. Prie \xc5\xa1iaurin\xc4\x97s ir pietin\xc4\x97s pakrant\xc4\x97s driekiasi \xc5\xbeemumos._NEWLINE_Puerto Rikas i\xc5\xa1sid\xc4\x97st\xc4\x99s tropinio klimato juostoje. Did\xc5\xbei\xc4\x85j\xc4\x85 met\xc5\xb3 dal\xc4\xaf lygumose vyrauja 24-28\xc2\xa0\xc2\xb0C temperat\xc5\xabra, kalnuose kelet\xc4\x85 laipsni\xc5\xb3 v\xc4\x97siau. \xc5\xa0iauriniuose ir rytiniuose pav\xc4\x97jiniuose \xc5\xa1laituose i\xc5\xa1krenta 1400\xe2\x80\x932500 mm krituli\xc5\xb3, pietiniuose ir vakariniuose \xc5\xa1laituose \xe2\x80\x93 800 mm krituli\xc5\xb3 per metus. Da\xc5\xbeni uraganai (nuo bir\xc5\xbeelio iki lapkri\xc4\x8dio)._NEWLINE_Puerto Rike n\xc4\x97ra e\xc5\xbeer\xc5\xb3, tiktai 17 dirbtini\xc5\xb3 tvenkini\xc5\xb3. Up\xc4\x97s trumpos, \xc5\xa1iaur\xc4\x97je vandeningos, prasideda Centrin\xc4\x97je Kordiljeroje ir teka link vandenyno. Pagrindin\xc4\x97 up\xc4\x97 \xe2\x80\x93 La Plata._NEWLINE_Salos \xc5\xa1iaurin\xc4\x97je dalyje vyrauja tropin\xc4\x97s d\xc5\xbeiungl\xc4\x97s, mi\xc5\xa1rieji mi\xc5\xa1kai, tuo tarpu pietuose \xe2\x80\x93 sausi kr\xc5\xabmynai. Puerto Rike (1998 m. duomenimis) yra 239 augal\xc5\xb3, 16 pauk\xc5\xa1\xc4\x8di\xc5\xb3, 39 ropli\xc5\xb3 ir varliagyvi\xc5\xb3 endemin\xc4\x97s r\xc5\xab\xc5\xa1ys. \xc5\xa0alies simboliu laikomos endemin\xc4\x97s Coqu\xc3\xad (Eleutherodactylus sp.) varl\xc4\x97s, puertorikin\xc4\x97s amazon\xc4\x97s. Dauguma gyv\xc5\xabn\xc5\xb3 ir augal\xc5\xb3 saugoma El Junk\xc4\x97s nacionaliniame mi\xc5\xa1ke.\n_START_SECTION_\nEkonomika\n_START_PARAGRAPH_\n1948 m. JAV prad\xc4\x97jo \xc4\xafgyvendinti plan\xc4\x85, kuris tur\xc4\x97jo \xc4\xafveikti ekonomikos sunkumus. Ma\xc5\xbei mokes\xc4\x8diai ir pigi darbo j\xc4\x97ga pritrauk\xc4\x97 JAV kompanijas, ir ilgainiui tas planas pad\xc4\x97jo pakelti salos pragyvenimo lyg\xc4\xaf._NEWLINE_J\xc5\xabr\xc5\xb3 kelias \xc4\xaf Panamos kanal\xc4\x85 ir i\xc5\xa1 jo eina pro Puerto Rik\xc4\x85, tod\xc4\x97l salos laivyba ir prekyba klesti, nes sostin\xc4\x97 San Chuanas yra vienas did\xc5\xbeiausi\xc5\xb3 gamtini\xc5\xb3 Karib\xc5\xb3 j\xc5\xabros uost\xc5\xb3. Pagrindin\xc4\x97s pramon\xc4\x97s \xc5\xa1akos yra naftos chemija, tekstil\xc4\x97, vaist\xc5\xb3 gamyba ir maisto pramon\xc4\x97. Auginama kava, ananasai, bananai, cukranendr\xc4\x97s, kukur\xc5\xabzai, pupiniai augalai, ry\xc5\xbeiai, dar\xc5\xbeov\xc4\x97s. Gyvulininkyst\xc4\x97. Nedideli vario ir mangano r\xc5\xabd\xc5\xb3 telkiniai. I\xc5\xa1vystytas turizmas. Daug JAV kompanij\xc5\xb3 investavo kapital\xc4\x85 \xc4\xaf Puerto Riko ekonomik\xc4\x85, tod\xc4\x97l salos \xc5\xabkis kuo toliau, tuo labiau priklauso nuo apdirbamosios pramon\xc4\x97s ir paslaug\xc5\xb3 sferos. 89\xc2\xa0% Puerto Riko eksporto i\xc5\xa1ve\xc5\xbeama \xc4\xaf JAV.\n_START_SECTION_\nDemografija\n_START_PARAGRAPH_\nDauguma gyventoj\xc5\xb3 \xe2\x80\x93 ispanakalbiai. Neseni genetiniai tyrimai, \xc4\xafrod\xc4\x97 \xc4\xafdomi\xc4\x85 Puerto Riko gyventoj\xc5\xb3 kilm\xc4\x99. Kaip parod\xc4\x97 mitochondrinis DNR tyrimas, net 61 proc. gyventoj\xc5\xb3 turi ind\xc4\x97n\xc5\xb3 moter\xc5\xb3 kilm\xc4\x99 . Likusieji 27 ir 12 proc. atitinkamai afrikie\xc4\x8di\xc5\xb3 ir europie\xc4\x8di\xc5\xb3 moter\xc5\xb3 kilm\xc4\x99. Y chromosomos analiz\xc4\x97, kuri sutampa su vyri\xc5\xa1kos pus\xc4\x97s gen\xc5\xb3 palikimu, parod\xc4\x97, kad apie 70 proc. Puerto Rikie\xc4\x8di\xc5\xb3 gal\xc4\x97t\xc5\xb3 atsekti Europos vyr\xc5\xb3 geneologin\xc4\x99 kilm\xc4\x99, 20 proc. afrikie\xc4\x8di\xc5\xb3 ir tik ma\xc5\xbeiau negu 10 proc. vietini\xc5\xb3 \xc4\x8diabuvi\xc5\xb3 vyri\xc5\xa1k\xc4\x85 kilm\xc4\x99._NEWLINE_Vyraujanti kalba \xe2\x80\x93 ispan\xc5\xb3. Angl\xc5\xb3 kalb\xc4\x85 moka tik ketvirtadalis Puerto Riko gyventoj\xc5\xb3. 1991 m. gubernatorius Rafael Hern\xc3\xa1ndez Col\xc3\xb3n ispan\xc5\xb3 kalb\xc4\x85 paskelb\xc4\x97 vienintele vyriausyb\xc4\x97s kalba, ir d\xc4\x97l to liaudyje sulauk\xc4\x97 didelio populiarumo, ta\xc4\x8diau v\xc4\x97liau v\xc4\x97l buvo gr\xc4\x85\xc5\xbeinta angl\xc5\xb3 kalba._NEWLINE_Dominuojanti religija \xe2\x80\x93 katalikyb\xc4\x97. Taip pat yra protestant\xc5\xb3, daugiausia tarp atvyk\xc4\x97li\xc5\xb3 i\xc5\xa1 JAV. Yra i\xc5\xa1pa\xc5\xbe\xc4\xafstan\xc4\x8di\xc5\xb3 animistines Afrikos religijas.\n_START_SECTION_\nKult\xc5\xabra\n_START_PARAGRAPH_\n4 mln. salos gyventoj\xc5\xb3 vienija Puerto Riko kult\xc5\xabra: ispan\xc5\xb3 kalba, tradicija, \xc5\xa1okiai, dainos ir literat\xc5\xabra. Iki XXI a. prad\xc5\xbeios salos kult\xc5\xabra buvo apmirusi, bet dabar v\xc4\x97l su\xc5\xbeyd\xc4\x97jo. \xc5\xa0alis gars\xc4\x97ja savo dainininkais (i\xc5\xa1 Puerto Riko yra kil\xc4\x99 Ricky Mart\xc3\xadn, Mark Anthony, Jennifer Lopez, ir kt.), aktoriais, gra\xc5\xbeuol\xc4\x97mis (Puerto Riko atstov\xc4\x97s yra laim\xc4\x97jusios Mis Pasaulis, Mis Visata kar\xc5\xabnas kelet\xc4\x85 kart\xc5\xb3). Puerto Rike populiarios sporto \xc5\xa1akos yra beisbolas, futbolas, krep\xc5\xa1inis, tinklinis, boksas.'